An hevelep soñj a oa deuet dan Aotrou Johnson ha de familh. Ret e oa ober  evel ar re all, evel ma oa diouzh ar chiz ober, prenañ un ti-koad war-vord ul lenn. Daou-ugent vloaz e oa Charlez Johnson ha ginidik eus ar Stadoù-Unanet. Dimezet e oa gant ur plach a orin iwerzhonat, Maureen Lennon hech anv, oadet a nav bloaz ha tregont. Honnezh a oa sekretourez en ti Eaton, ar stal vrasañ a zo er Chebek da werzhañ boued ha dilhad. Dre se e felle dezhi heuliañ spis ar gizioù. Pa ne brene ket an hevelep dour-chwez ha Claudia Schiffer ez ae da foll. Ar mab a oa ken droch hag hi, paneve  ken nemet gant ar basket. Pa chwite war ur match gant ar Chicago Bulls pe pa nen deveze ket memes bragoù ha Mickael Jordan e troe da sot evel e vamm. Me lavar deoch ne veze ket trist ar jeu gant ar familh Johnson pa felle da Vaureen sellet ouzh un diskouezadeg-dilhad ha da Gevin sellet ouzh ur match basket.